Á sýningunni Hafið : Í minningu sjómanna – sem opnuð verður síðdegis í dag í Listasal Mosfellsbæjar birtir Hjördís Henrysdóttir málverk af úfnum sjó og bátum í háska . Hafið , í Listasal Mosfellsbæjar , er þriðja einkasýning Hjördísar . FRÉTTABLAÐIÐ / STEFÁN Föstudagur 10. janúar 2020 Auglýsing Myndirnar á þessari sýningu eiga sér rót í djúpstæðri virðingu og trega vegna þeirra hrafnistumanna sem hafið hefur ekki hleypt í land . Sjóslys hafa sótt á huga minn á seinni árum , “ segir Hjördís Henrysdóttir sem í dag opnar sýningu í Listasal Mosfellsbæjar . Faðir Hjördísar , Henry Hálfdánarson , var framkvæmdastjóri Slysavarnafélags Íslands og hún ólst upp við að hann var alltaf á vakt , á nóttu sem degi . „ Við börnin heyrðum hann sinna loftskeytastörfum að heiman á nóttunni , ræsa út björgunarsveitir og stjórna aðgerðum , oftast vegna manna í sjávarháska . Þá hugsaði maður sterkt til barnanna sem áttu pabba á sjónum . Ég þekkti líka marga á sjónum , foreldrar mínir eru báðir að vestan og það var mikil sjósókn í þeirra fjölskyldum . Móðurafi minn sem reri frá Ísafirði á litlum bát með son sinn með sér lenti oft í kröppum sjó en bjargaðist alltaf og dó í elli . Ein mynd á sýningunni heitir Afi minn er róinn . “ Ein myndanna sem er til sýnis heitir Afi minn er róinn . FRÉTTABLAÐIÐ / STEFÁN Nóttina sem Hjördís fæddist , 9. febrúar 1946 , gerði aftakaveður , að hennar sögn . Fjöldi báta var á sjó , 20 manns fórust en aðrir björguðust í land við illan leik . „ Pabbi var í símanum og mamma inni í hjónarúmi að fæða . Eldri systkinum mínum er þessi nótt minnisstæð . „ Það var nú meira veðrið nóttina sem þú fæddist , “ segja þau þegar þau koma í afmælisveislur til mín. “ Hjördís kveðst ekki hafa upplifað missi nákominna ættingja í hafið , nema gegnum frásagnir . „ Pabbi slapp því mannbjörg varð þegar skipið sem hann var loftskeytamaður á , Hannes ráðherra , strandaði undan Músaskerjum á Kjalarnesi 1938 og eyðilagðist en föðuramma mín missti tvo menn í sjóinn . Hún fæddi sjöunda barnið um það leyti sem seinni maðurinn fórst , hann náði aldrei að sjá það . “ Hafið er þriðja einkasýning Hjördísar . Hún kveðst líta á hana sem minningarathöfn . „ En ég vil líka halda því á lofti að björgunarsveitir landsins hafa unnið mörg þrekvirki gegnum tíðina . Nú fer þeirra starf meira fram á fjöllum en sjó , eins og áður var . “